**Οι Κυριακές της Μεγάλης Τεσσαρακοστής**

Η Εκκλησία για να μας βοηθήσει τιμά, στις επόμενες πέντε Κυριακές που ακολουθούν, πρόσωπα και γεγονότα. Με αυτόν τον τρόπο, προσπαθεί να μας δώσει παραδείγματα και δύναμη.

* Η **1η Κυριακή είναι της Ορθοδοξίας** και γιορτάζουμε την αναστήλωση των εικόνων (843 μ.Χ.) από την Αυτοκράτειρα Θεοδώρα και τον Πατριάρχη Μεθόδιο. Ξαναέδωσαν στις εικόνες τη θέση τους στους ναούς και στη λατρεία, για να έχουμε σήμερα την ευλογία να τις προσκυνούμε. Τις εικόνες όταν τις προσκυνάμε, τιμάμε το πρόσωπο ή το γεγονός που εικονίζεται. Αυτήν την Κυριακή λιτανεύουμε τις εικόνες για να δείξουμε πόσο δυνατή και ζωντανή είναι η πίστη μας.
* Τη **2η Κυριακή τιμάμε τον Άγιο Γρηγόριο τον Παλαμά**. Είναι ένας από τους μεγάλους Πατέρες της Εκκλησίας, που και αυτός αγωνίστηκε για την θεμελίωση της πίστης. Έχοντας δυνατή πίστη μέσα του, αγωνίστηκε με προσευχή, άσκηση, νηστεία και ελεημοσύνη ζητώντας πάντα από τον Θεό τον φωτισμό και το έλεός Του.
* **Η 3η Κυριακή είναι της Σταυροπροσκυνήσεως.** Το νόημα αυτής της Κυριακής είναι εμφανές. Καθώς βρισκόμαστε στην μέση της νηστείας και έχουμε αρχίσει να κουραζόμαστε, χρειαζόμαστε βοήθεια και ενθάρρυνση για να σηκώσουμε τον προσωπικό μας σταυρό. Αυτήν τη βοήθεια την παίρνουμε ατενίζοντας τον Σταυρό του Χριστού που υψώνεται στο μέσο των ναών και καλούμαστε να τον προσκυνήσουμε.
* **Την 4η Κυριακή τιμάμε τον Άγιο Ιωάννη της Κλίμακος**. Είναι ένας μεγάλος ασκητής του 7ου αιώνα που με την ζωή του έδειξε πως η πορεία μας στον κόσμο αυτό, είναι σαν σκαλοπάτια προς τον ουρανό. Καρπός της ζωής του ήταν η «Κλίμακα», που σημαίνει σκάλα. Με τους λόγους του μας εξηγεί πως μπορεί να ανεβεί κανείς τα σκαλοπάτια του ουρανού και να συναντηθεί με τον Χριστό.
* **Η 5η Κυριακή είναι της Οσίας Μαρίας της Αιγυπτίας.** Είναι ένα μεγάλο παράδειγμα μετάνοιας αλλά και αγάπης του Χριστού για κάθε άνθρωπο. Έζησε μια ζωή μακριά από τον Χριστό, αλλά εκείνος σαν «καλός Ποιμένας» την αναζήτησε και εκείνη τον ακολούθησε και έζησε κοντά Του. **Γι’ αυτό να μην ξεχνάμε, πως δεν υπάρχει κακό που δε συγχωρείται από τον Χριστό μας, αρκεί και εμείς να νιώσουμε τη διάθεση να αλλάξουμε τρόπο ζωής.**

***Μέσα σ’ αυτή την περίοδο οι χριστιανοί έχουν την συμπαράσταση και της Παναγίας.***

*Την έκτη εβδομάδα τη λέμε βουβή ή κουφή και στην εκκλησία δε γίνεται καμιά λειτουργία.( https://blogs.sch.gr. )*